b'\n_START_ARTICLE_\nEnonteki\xc3\xb6n kirkko\n_START_SECTION_\nKirkkorakennus\n_START_PARAGRAPH_\nEnonteki\xc3\xb6n kirkko on rakennettu vuosina 1951\xe2\x80\x931952 tiilest\xc3\xa4 ja betonista.  Kirkon etel\xc3\xa4puolella on erillinen, noin 30 metri\xc3\xa4 korkea hoikkarakenteinen kellotorni. Tornin ja varsinaiseen kirkkorakennuksen v\xc3\xa4lill\xc3\xa4 on katos._NEWLINE_Kirkko rakennettiin edellisen, Lapin sodassa vuonna 1944 tuhoutuneen kirkon tilalle. Yhdysvalloista, Amerikan luterilaisilta kirkoilta saatiin huomattava lahjoitus kirkon rakentamiseksi.\n_START_SECTION_\nSis\xc3\xa4tilat\n_START_PARAGRAPH_\nKirkkosali on kolmilaivainen ja muotokielelt\xc3\xa4\xc3\xa4n pelkistetty. Sen vaikuttavin osa on taiteilija Uuno Eskolan 1951 tekem\xc3\xa4 alttarisein\xc3\xa4 Taivaaseen astuva Jeesus siunaa Lapin kansaa. Teos, joka on noin 14 metri\xc3\xa4 korkea ja alhaalta noin 8,7 metri\xc3\xa4 leve\xc3\xa4,  peitt\xc3\xa4\xc3\xa4 l\xc3\xa4hes koko p\xc3\xa4\xc3\xa4tysein\xc3\xa4n.  Se kuvaa yl\xc3\xb6snoussutta Kristusta, joka siunaa Lapin maata ja kansaa. Teoksen pohja, tunturimaisema, on tehty freskotekniikalla ja hahmot, lapinpukuinen mies ja nainen sek\xc3\xa4 jutaava porotokka, ovat mosaiikkity\xc3\xb6t\xc3\xa4. Kirkon kattokruunut ovat Paavo Tynellin suunnittelemat. Saarnastuolin puuveistokset on tehnyt taiteilija Mikko Hovi. Punahonkainen kastep\xc3\xb6yt\xc3\xa4 on Lapin rajavartioston 3. komppanian lahjoittama ja kirkon urut on saatu lahjoituksena L\xc3\xa4nsi-Saksasta vuonna 1958._NEWLINE_Kirkkoa on kunnostettu ulkoa 2005 ja sis\xc3\xa4lt\xc3\xa4 vuonna 2006. Se on vuotuisten Hetan musiikkip\xc3\xa4ivien keskeisi\xc3\xa4 konserttipaikkoja.\n_START_SECTION_\nAikaisemmat kirkot ja seurakunnan vaiheita\n_START_PARAGRAPH_\nPerim\xc3\xa4tiedon mukaan Enonteki\xc3\xb6n ensimm\xc3\xa4inen kirkko on rakennettu 1600-luvulla Rounalaan, paikkaan joka on noin 20 Kilometri\xc3\xa4 etel\xc3\xa4\xc3\xa4n Kilpisj\xc3\xa4rvelt\xc3\xa4 ja noin 7 kilometri\xc3\xa4  K\xc3\xb6nk\xc3\xa4m\xc3\xa4enosta Ruotsin puolelle. Enonteki\xc3\xb6st\xc3\xa4 tuli Jukkasj\xc3\xa4rven seurakunnan kappeliseurakunta 1673. Seuraava kirkko on rakennettu 1600-luvun alussa Markkinaan, L\xc3\xa4t\xc3\xa4senon suuhun. Huonokuntoinen kirkko on uusittu samalle paikalle. Seurakunta itsen\xc3\xa4istyi vuonna 1747. Haminan rauhassa 1809 Suomen ja Ruotsin v\xc3\xa4linen raja vedettiin kulkemaan pitkin Tornion- ja Muonionjokea. Raja jakoi silloisen Enonteki\xc3\xb6n seurakunnan kahtia. Suomen puolelle j\xc3\xa4\xc3\xa4nyt osa muodosti Muonion kanssa Muonionniskan seurakunnan. Seurakunnan p\xc3\xa4\xc3\xa4kirkko oli Muoniossa. Markkinan kirkko purettiin 1827 ja sen hirret uitettiin pitkin Muonionjokea Palojoensuuhun ja kirkko pystytettiin sinne. Enonteki\xc3\xb6n seurakunnasta tuli kappeliseurakunta 1856 ja 1864 kappeliseurakunnan keskuspaikaksi m\xc3\xa4\xc3\xa4r\xc3\xa4ttiin Hetta, jonne valmistui uusi kirkko 1865. Se oli seurakunnan viides kirkko, joka sittemmin tuhoutui sodassa 1944. Enonteki\xc3\xb6n seurakunta oli itsen\xc3\xa4istynyt 1918.'